બીજાપુર સુલતાન પણ સ્વરક્ષા માટે સજ્જ હતો. તેણે ૩૦ હજાર કર્ણાટકી સિપાઈઓની મદદથી બીજાપુરથી ૧૦ કિલોમીટર ચોમેરનો વિસ્તાર ઉજ્જડ કરી મૂક્યો, જેથી મુઘલ ફોજને ખોરાક-પાણી મળી શકે નહીં. આદિલ શાહ તેની યોજનામાં સફળ રહ્યો. ઘાસચારા અને અન્ન પુરવઠા વગર મુઘલ સેનાએ પીછેહઠ કરવી પડી. જયસિંહને ઔરંગઝેબે રાજધાની પાછો બોલાવી લીધો કારણ કે આર્થિક દૃષ્ટિએ બીજાપુરનું આક્રમણ મુઘલ સામ્રાજ્યમાં તસુભાર પણ જમીન વધારી શક્યું ન હતું. ઊલટું આ યુદ્ધ વખતે શાહી ખજાનામાંથી ૩૦ લાખ રૂપિયા અને જયસિંહના ખિસ્સામાંથી ૧ કરોડ રૂપિયા ખર્ચ થયો હતો.